慈覺見訪余適渡江歸以寄之
作者：釋德洪
朝代：宋

paragraphs: 黄沙横吹意儻恍，江色摸胡迷背向。
刺舟開岸風掠耳，日莫歸來說驚浪。
旋添榾柮火蒙密，堵立咨嗟羅少長。
椀楪鏗然野炊熟，井税未輸夜舂響。
少年信脚蹈憂患，幾同蜑叟埋煙瘴。
歸來閑散贖辛勤，老住江村無雜想。
夢回書几有青燈，雞一再鳴布衾暖。
遙想老禪讀此詩，應作掀髯笑拊掌。